สธ. กำชับพื้นที่ประสบอุทกภัย ติดตามสถานการณ์ภัยใกล้ชิด ให้สำรองยาเวชภัณฑ์และทีมแพทย์ลงช่วยเหลือดูแลผู้ป่วยในพื้นที่ประสบภัยอย่างต่อเนื่อง
นพ.โอภาส การย์กวินพงศ์  รองปลัดกระทรวงสาธารณสุข กล่าวว่า จากการติดตามสถานการณ์อุทกภัยในพื้นที่ 7 จังหวัด  อาทิ สตูล เพชรบุรี นครนายก ปราจีนบุรี ตราด และสกลนคร สถานการณ์เริ่มทรงตัวและดีขึ้น แต่ยังมีพื้นที่ลุ่มต่ำที่ชาวบ้านยังได้รับผลกระทบ ส่วนสถานพยาบาลในระดับโรงพยาบาลทั่วไปและโรงพยาบาลศูนย์ ไม่มีจังหวัดใดได้รับผลกระทบ มีเพียงโรงพยาบาลส่งเสริมสุขภาพตำบล(รพ.สต.) 3 - 4  แห่ง ที่มีปัญหาน้ำท่วม แต่ไม่กระทบต่อการให้บริการ อย่างไรก็ตาม ได้กำชับให้ทุกจังหวัดติดตามสถานการณ์ภัย จากกรมป้องกันและบรรเทาสาธารณภัยอย่างใกล้ชิด เพื่อเตรียมพร้อมรับมือกับสถานการณ์ที่อาจเกิดขึ้น โดยให้สำรองยาเวชภัณฑ์และจัดหน่วยออกเยี่ยมบ้านกรณีผู้ป่วยติดบ้านติดเตียง เพื่อให้การดูแลอย่างต่อเนื่อง รวมถึงแจ้งเตือนประชาชนให้ระวังเรื่องการจมน้ำและไฟฟ้าดูดด้วย



สำหรับสถานการณ์ดินถล่มที่ จ.แม่ฮ่องสอน นั้น จากการประสานกับนายแพทย์สาธารณสุขจังหวัดแม่ฮ่องสอน. ทราบว่าขณะนี้กำลังเร่งค้นหาผู้ที่สูญหาย ส่วนผู้ที่ได้รับบาดเจ็บที่ถูกส่งไปรักษาตัวตามโรงพยาบาลไม่มีรายใดที่ได้รับบาดเจ็บรุนแรง อย่างไรก็ตามแพทย์ยังคงต้องให้การดูแลอย่างต่อเนื่องอีกระยะ